Δήλωση του Συμβουλίου και των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου

της 5ης Μαΐου 2003

"Η κοινωνική αξία του αθλητισμού για τους νέους"

(2003/C 134/03)

ΤΟ ΣΥΜΒΟΥΛΙΟ ΚΑΙ ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΠΟΥ ΣΥΝΕΡΧΟΝΤΑΙ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ:

1. ΥΠΟΓΡΑΜΜΙΖΟΝΤΑΣ την κοινωνική σημασία του αθλητισμού, καθώς και τη σημασία του για την υγεία, για τους νέους, τόσο τους άνδρες όσο και τις γυναίκες, και το ρόλο του στη διαμόρφωση ταυτότητας και στη προσέγγιση των ανθρώπων, όπως τονίζεται στη δήλωση για την κοινωνική σημασία του αθλητισμού που επισυνάπτεται στη συνθήκη του Άμστερνταμ,

2. ΥΠΕΝΘΥΜΙΖΟΝΤΑΣ ότι η δήλωση για τα ειδικά χαρακτηριστικά του αθλητισμού και την κοινωνική του αποστολή στην Ευρώπη, η οποία επισυνάπτεται στα συμπεράσματα της Προεδρίας του Ευρωπαϊκού Συμβουλίου της Νίκαιας (7, 8 και 9 Δεκεμβρίου 2000), ορίζει ότι "τα κοινοτικά θεσμικά όργανα και τα κράτη μέλη καλούνται, ανάλογα με τις αντίστοιχες αρμοδιότητές τους, να συνεχίσουν την εξέταση των πολιτικών τους, σύμφωνα με τη συνθήκη και με βάση τις γενικές αυτές αρχές",

3. ΥΠΕΝΘΥΜΙΖΟΝΤΑΣ το ψήφισμα του Συμβουλίου και των υπουργών Νεότητας, που συνήλθαν στα πλαίσια του Συμβουλίου στις 17 Δεκεμβρίου 1999 σχετικά με τη διάσταση της άτυπης εκπαίδευσης των αθλητικών δραστηριοτήτων στα προγράμματα της νεολαίας της Ευρωπαϊκής Κοινότητας(1),

4. ΥΠΟΓΡΑΜΜΙΖΟΝΤΑΣ επίσης ότι θα πρέπει να ενθαρρύνεται για όλους η ανάπτυξη των σωματικών, πνευματικών και κοινωνικών δυνάμεων μέσα από τη σωματική αγωγή και τον αθλητισμό, τόσο εντός του εκπαιδευτικού συστήματος, όσο και στις άλλες πτυχές της κοινωνικής ζωής,

5. ΑΝΑΓΝΩΡΙΖΟΝΤΑΣ ότι αν επικεντρωθεί η προσοχή στην οικονομική διάσταση του αθλητισμού στην Ευρώπη ενδέχεται να εξασθενίσει η εκπαιδευτική και η κοινωνική του αποστολή, καθώς και αυτή που αφορά την υγεία των νέων,

6. ΣΗΜΕΙΩΝΟΝΤΑΣ με ικανοποίηση ότι το 2003 ανακηρύχθηκε "ευρωπαϊκό έτος για τα άτομα με αναπηρίες",

ΤΟΝΙΖΟΝΤΑΣ τη σημασία της απόφασης για την ανακήρυξη του 2004 ως ευρωπαϊκού έτους εκπαίδευσης μέσω του αθλητισμού,

1. ΥΠΟΓΡΑΜΜΙΖΟΥΝ την ανάγκη διάδοσης των αξιών του αθλητισμού: προαγωγή της φυσικής και διανοητικής ευεξίας και βελτίωση της ποιότητας της ζωής,

2. ΤΟΝΙΖΟΥΝ ότι είναι δυνατόν να καταστούν τα εκπαιδευτικά συστήματα ελκυστικότερα με τη χρησιμοποίηση του αθλητισμού ως εκπαιδευτικού μέσου και να αυξηθεί η συμμετοχή των νέων τόσο στα επίσημα εκπαιδευτικά προγράμματα όσο και στις άτυπες μορφές μάθησης,

3. ΥΠΟΓΡΑΜΜΙΖΟΥΝ τη σημασία της προώθησης των αξιών και αρετών της αυτοπειθαρχίας, της αυτοεκτίμησης και της σκληρής προσπάθειας που καλλιεργούνται με τον αθλητισμό, βοηθώντας, έτσι, τους νέους να εντοπίζουν τις δεξιότητες και τα όριά τους και να υπερβαίνουν τις δυσκολίες που αντιμετωπίζουν ενδεχομένως στην καθημερινή τους ζωή, καθιστώντας τους με τον τρόπο αυτό ικανούς να επιτυγχάνουν τους στόχους τους και την αυτονομία τους,

4. ΕΠΙΣΗΜΑΙΝΟΥΝ ότι μέσα από τις αξίες της αλληλεγγύης, του αλληλοσεβασμού, της συμμετοχής και της ευγενούς άμιλλας, ο αθλητισμός συμβάλλει στην κοινωνικοποίηση των νέων, ενισχύει τη συμμετοχή τους στο δημόσιο βίο και προωθεί δημοκρατικές αξίες και την ιδιότητα του πολίτη στους νέους,

5. ΤΟΝΙΖΟΥΝ το ρόλο που μπορεί να διαδραματίσει ο αθλητισμός στην κοινωνική συνοχή, ιδίως μεταξύ των νέων που βρίσκονται σε μειονεκτική θέση,

6. ΤΟΝΙΖΟΥΝ ότι ο αθλητισμός, προωθώντας την ανεκτικότητα, την αποδοχή και το σεβασμό της διαφοράς έναντι άλλων νεαρών αθλητών μπορεί να συμβάλει σημαντικά στη διαπολιτιστική κατανόηση και την καταπολέμηση του ρατσισμού και της ξενοφοβίας, της διάκρισης των φύλων και άλλων μορφών διακρίσεων,

7. ΤΟΝΙΖΟΥΝ ακόμα την ανάγκη να διασφαλίζεται ότι οι αξίες αυτές γίνονται σεβαστές από όλους τους αθλητικούς παράγοντες, καθώς και ότι θα πρέπει να ενθαρρυνθούν μέτρα υπέρ της ευγενούς άμιλλας και κατά των απειλών στην υγεία, ιδίως με τη χρήση αναβολικών ουσιών, καθώς και κατά της βίας στον αθλητισμό,

8. ΥΠΟΓΡΑΜΜΙΖΟΥΝ ότι ο αθλητισμός μπορεί να βελτιώσει την ποιότητα της ζωής και να προωθήσει την ανεξαρτησία των νέων με αναπηρίες. Μπορεί να τους βοηθήσει να υπερβούν τις κοινωνικές προκαταλήψεις, και ΤΟΝΙΖΟΥΝ την ανάγκη να αρθούν τα εμπόδια που εμποδίζουν τους νέους με αναπηρίες να έχουν πρόσβαση στις αθλητικές δραστηριότητες,

9. ΘΕΩΡΟΥΝ ότι είναι βασικό να διασφαλιστούν τα ιδιαίτερα χαρακτηριστικά του αθλητισμού και να προωθηθούν οι ηθικές αξίες και τα ολυμπιακά ιδεώδη, αποφεύγοντας με τον τρόπο αυτό τους ενδεχόμενους κινδύνους μέσα από την καθ' υπερβολή ανάπτυξη της οικονομικής διάστασης του αθλητισμού,

10. ΘΕΩΡΟΥΝ επίσης ότι θα πρέπει να προωθηθεί ο εθελοντισμός στον αθλητισμό, με τη συμμετοχή και την ενεργό συμβολή όλων των ενδιαφερόμενων φορέων, ειδικότερα των εθελοντικών αθλητικών ομίλων και οργανώσεων νέων.

(1) ΕΕ C 8 της 12.1.2000.